ZAPISNIK 1. SESTANKA ŠOLSKE SKUPNOSTI ZA UČENCE OD 1. DO 5. razreda v šolskem letu 2018/2019

Datum: 28. 9. 2018, 4. šolska ura

Kraj:OŠ Škofja Loka – Mesto, predavalnica

Prisotni: ga. Tatjana Jereb Miklavčič, mentorica ŠS od 1. - 5. razreda

po dva predstavnika učencev iz vsakega oddelka od 1. do 5. razreda, z izjemo predstavnikov 5.a in 3.d, ki so se opravičili zaradi dneva dejavnosti oz. obiska muzeja na gradu

 DNEVNI RED:

1. Pozdrav in predstavitev mentorice
2. Predstavitev pomena ŠS za učence
3. Predstavitev Letnega delovnega načrta ŠS za šolsko leto 2018/2019
4. Predstavitev predstavnikov učencev za ŠS
5. Tema 2. srečanja
6. Pobude in ideje učencev

K1

Mentorica ŠS, Tatjana Jereb Miklavčič, sem vse prisotne lepo pozdravila, še posebej prvošolce, ki so bili na sestanku prvič. Opravičila sem neprisotnost ge. ravnateljice, ki je imela v tem času službene obveznosti izven šole.

K2

V nadaljevanju sem predstavila osnovne cilje, ki smo si jih v letošnjem letu zastavili na šoli. Z učenci poslanci sem se pogovorila o pomenu ŠS za učence: šolska skupnost zbira pripombe in predloge oddelčnih skupnosti, spremlja uresničevanje pravic in dolžnosti učencev, informira učence o svoji dejavnosti, načrtuje in organizira skupne akcije in opravlja druge naloge, za katere se dogovorijo učenci.

K3

Mentorica sem učence seznanila, da je informacijam ŠS od 1. – 5. razreda namenjen pano v pritličju, na hodniku poleg kabineta za 2. in 3. razred. Povedala sem, da ŠS od 1. – 5. razreda veliko sodeluje z Društvom prijateljev mladine Škofja Loka in v nadaljevanju predstavila Letni delovni načrt po naslednjih točkah:

**NAČRT DELA ŠS ZA ŠOLSKO LETO 2018-2019**

**SEPTEMBER 2018** –

1. SESTANEK vseh predstavnikov šolske skupnosti (sprejem letnega delovnega načrta, pobude in želje sodelujočih učencev).
2. Učencem predstavim kotiček ŠS- pano na hodniku, kjer bodo predstavljene sprotne informacije in predstavitev dela in življenja na naši šoli.

**OKTOBER 2018-** TEDEN OTROKA

 V sodelovanju z DPM in LAS Škofja Loka: sodelovanje na prireditvi s športnimi in drugimi delavnicami.

 **NOVEMBER 2018**- bomo pripravili 2. srečanje z učenci predstavniki ŠS. Ideje za temo tega srečanja določimo na osnovi LDN šole in na pobudo učencev. Določili jo bomo na 1. sestanku ŠS.

**DECEMBER 2018** – V SODELOVANJU Z DPM: bomo po zgledu prejšnjih let v Sokolskem domu organizirali ustvarjalne delavnice in pripravili izbor za Voščilo Ločanom. V Kinu Sora bomo pripravili brezplačno kino predstavo za otroke. Sledilo bo branje voščil učencev vseh štirih loških osnovnih šol, nato pa še obisk dedka Mraza s kočijo in spremstvom živalic.

**JANUAR 2019:** PRIPRAVA ŠOLSKEGA PARLAMENTA na temo ŠOLSTVO IN ŠOLSKI SISTEM.

**FEBRUAR 2019**-

V sodelovanju z DPM bomo na šoli sodelovali pri pripravi pustne prireditve na Mestnem trgu in sicer bomo oblikovali plakate, ki bodo vabili na prireditev. Prireditve se bodo na pustni torek lahko tudi udeležili.

**MAREC 2019-**

Pomladni ples za učence razredne stopnje (ples bo voden s strani študentk Pedagoške fakultete in nekaterih učiteljic).

PRIPRAVA in SODELOVANJE na OBČINSKEGEM PARLAMENTU.

**APRIL 2019**- Predavanje za učence 5. razredov na temo ODRAŠČAM. V okviru projekta bo predavanje plačalo DPM Škofja Loka.

**MAJ IN JUNIJ 2019**

1. Z DPM bomo pripravili program za počitniške dejavnosti Dobimo se ob pol desetih.

2. Sodelovanje v dobrodelni akciji škofjeloške Karitas Podari zvezek.

Po predstavitvi se je odprla razprava, na kateri so zelo konstruktivno sodelovali prisotni učenci. Le ti so z dvigom rok potrdili predstavljen Letni delovni načrt.

SKLEP 1: Učenci so potrdili predstavljeni Letni delovni načrt ŠS.

K4

Potrdili smo izvoljene predstavnike Šolske skupnosti od 1. – 5. razreda.

K5 Učence sem seznanila, da bomo lani obnovljene lepe misli, s katerimi so okrašeni šolski panoji, letos zamenjali tako, da zapisi istih misli ne bodo več na istih mestih / panojih. Zato bomo del srečanja v novembru 2018 namenili zamenjavi, preureditvi le teh.

Na drugi del istega srečanja pa bomo povabili gospo ravnateljico, ki bo z učenci pokomentirala njihove želje in pobude, dane na prvem srečanju.

SKLEP 2: Učenci so se s predlogom strinjali. Na naslednjem srečanju bomo zamenjali mesta z zapisi lepih misli. Na drugo srečanje bo prišla tudi ga. ravnateljica.

K6 – Predstavniki so podali predloge za spremembe na šoli:

* želja, da bi na šolskem igrišču prenovili tartan v modri barvi, uredili odbojkarsko igrišče z mivko ter zasadili nekaj dreves, ker menijo, da je na njem premalo sence,
* več žog za nogomet,
* več ur športa, več razrednih ur,
* v učilnicah, kjer imajo staro pohištvo, si želijo novega, nov projektor v učilnici 3.c,
* obnova ključavnic v straniščih RS, saj se v nekaterih WC-jih učenci po zaklepanju ne morejo odkleniti, ker se ključavnice zatikajo. Na splošno si učenci želijo prenove WC-jev (pregrade med pisoarji, luči, ki bi svetile dalj časa, saj se po prižiganju prehitro ugasnejo in lahko ostaneš v popolni temi, namesto brisačk bi imeli sušilec rok). V WC-jih si želijo tudi več čistoče in manj smradu.
* prosijo za popravilo žaluzij v učilnicah, kjer so pokvarjene,
* urediti prenatrpanost jedilnice v času kosila, več časa za kosilo v OPB, bolje bi bilo brez uporabe kartic za kosilo,
* večji obroki pri kosilih, za malico bi poleg mlečnega zdroba radi tudi cimet in poleg hot doga tudi kečap in majonezo, več mlečnih izdelkov,
* jutranje varstvo naj se konča 5 min prej, da se lahko pripravijo na pouk,
* garderobne omarice naj bodo na gesla, ker se ključki izgubijo in obrabijo,
* šolske uniforme,
* naj ne bo več mešanja oddelkov na prehodu iz 5. v 6. razred,
* namesto učbenikov in DZ bi raje uporabljali tablice,
* v 3. razredu si želijo lažjih učbenikov (zlasti je težko berilo),
* šolska knjižnica naj bo odprta dalj časa, vsaj do 15.00 z željo, da bi vanjo lahko zahajali tudi v času OPB,
* na hodnikih so garderobne omarice premajhne,
* želijo si na novo prepleskane šole in v času božiča okrasitve zunanjosti le te.

Zapisala

Tatjana Jereb Miklavčič

Škofja Loka, 3. 10. 2018